Document ID: 31989R0084

*****
ΚΑΝΟΝΙΣΜΟΣ (ΕΟΚ) αριθ. 84/89 ΤΗΣ ΕΠΙΤΡΟΠΗΣ
της 16ης Ιανουαρίου 1989
για την τροποποίηση του κανονισμού (ΕΟΚ) αριθ. 1193/88 όσον αφορά το απαιτούμενο έγγραφο για την εισαγωγή πίτουρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1058/88 του Συμβουλίου της 28ης Μαρτίου 1988 για την εισαγωγή πίτουρων εν γένει και άλλων υπολειμμάτων από το κοσκίνισμα, το άλεσμα ή άλλες κατεργασίες των σιτηρών εκτός από το καλαμπόκι και το ρύζι, και για την τροποποίηση του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 1193/88 της Επιτροπής (2) καθορίζει τις λεπτομέρειες εφαρμογής ετήσιας ποσόστωσης για την εισαγωγή μιας μέγιστης ποσότητας 550 000 τόνων πιτούρων με μειωμένη εισφορά· ότι τα άρθρα 4 και 5 του εν λόγω κανονισμού προβλέπουν τη χρησιμοποίηση από τις χώρες εξαγωγής ενός ειδικού πιστοποιητικού προελεύσεως το αργότερο από την 1η Ιανουαρίου 1989 για την απόδειξη πληρωμής του φόρου κατά την εξαγωγή που αντιστοιχεί στη μείωση της εισφοράς κατά την εισαγωγή και ότι το υπόδειγμα ενός τέτοιου πιστοποιητικού δεν έχει ακόμη εγκριθεί και δεν είναι διαθέσιμο από την 1η Ιανουαρίου 1989 όπως είχε προβλεφθεί· ότι θα πρέπει, συνεπώς, να προβλεφθεί η αποδοχή εναλλακτικού τελωνειακού εγγράφου εξαγωγής ως την εισαγωγή του υποδείγματος πιστοποιητικού προελεύσεως χωρίς να καθοριστεί πλέον ημερομηνία λήξεως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 1193/88 αντικαθίσταται από το εξής κείμενο:
«Άρθρο 5
Έως την εισαγωγή του υποδείγματος πιστοποιητικού προελεύσεως που προβλέπεται στο άρθρο 4 και για τα προϊόντα που εξάγονται πριν από την εισαγωγή αυτού του πιστοποιητικού προελεύσεως, η απόδειξη πληρωμής και φόρου εξαγωγής παρέχεται με οποιοδήποτε τελωνειακό έγγραφο εξαγωγής στο μέτρο που το έγγραφο αυτό περιλαμβάνει τα αναγκαία στοιχεία για την εξακρίβωση των εμπορευμάτων, την ένδειξη του ποσού του φόρου που εισπράχθηκε ανά τόνο, την ένδειξη ''εφαρμογή ειδικού φόρου κατά την εξαγωγή " και την ημερομηνία της πληρωμής του φόρου που έχουν επικυρωθεί με την υπογραφή και τη σφραγίδα ενός οργανισμού που εμφαίνεται στο παράρτημα του παρόντος κανονισμού.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιανουαρίου 1989.

Labels: 3
17